በኮሮና ቫይረስ ወረርሽኝ ምክንያት የተቋረጠውን ትምህርት ለማስቀጠል ዝግጅት እያደረጉ መሆናቸውን ዩኒቨርሲቲዎች አስታወቁ፡፡
ባሕር ዳር፡ ሚያዝያ 22/2012 ዓ.ም (አብመድ) የኮሮና ቫይረስ ዓለም አቀፍ ወረርሽኝ ሆኖ መታወጁን ተከትሎ ስርጭቱን ለመግታት ሀገራት የትምህርት ተቋማትን የመዝጋት ርምጃ ወስደዋል፡፡ በኢትዮጵያም የወረርሽኙን ስጋት ለመቀነስ በሁሉም ደረጃ ያሉ የትምህርት ተቋማት ተማሪዎቻቸውን ላልተወሰነ ጊዜ ወደ ቤታቸው ሸኝተዋል፡፡ ነገር ግን የትምህርት ዓመቱ እየተገባደደ መሆኑ እና በዘርፉ የሚደርሰውን አሉታዊ ተፅዕኖ ለመቀነስ የተለያዩ ስልቶች እየተቀየሱ ነው፡፡ እናም የሳይንስ እና ከፍተኛ ትምህርት ሚኒስቴር ተማሪዎች ከቤታቸው ሆነው ትምህርታቸውን በኦንላይ እንዲከታተሉ እና ሁሉም ዩኒቨርሲቲዎች ዝግጅት እንዲያደርጉ መልእክት አስተላልፏልየደብረ ታቦር ዩኒቨርሲቲ ፕሬዝዳንት አነጋግረኝ ጋሻው (ዶክተር) እንደተናገሩት በኦንላይን ትምህርት ለመስጠት መምህራን በተለይም ለሁለተኛ ዲግሪ ተማሪዎች የትምህርት ጽሑፎች አዘጋጅተው እንዲያቀርቡ ተደርጓል፤ የማማከር አግልግሎትም እንዳልተቋረጠም አስታውቀዋል፡፡ ለዝግጅቱ የዩኒቨርሲቲው የአይሲቲ እና የኮምፒውተር ሳይንስ ትምህርት ክፍሎች እገዛ እያደረጉ መሆናቸውንም ተናግረዋል፡፡ ለመጀመሪያ ዲግሪ ተማሪዎች ደግሞ በያሉበት ከትምህርት እንዳይርቁ የሚያግዙ ጽሑፎች ለማቅረብ ዝግጅት እየተደረገ መሆኑን አስታውቀዋል፡፡የወሎ ዩኒቨርሲቲ ፕሬዝዳንት አባተ ጌታሁን (ዶክተር) ደግሞ ለጊዜው በኦንላይን ትምህርት ለመስጠት የታሰበው ለሁለተኛ ዲግሪ እና ከዚያ በላይ ላሉ ተማሪዎች ብቻ መሆኑን ገልጸዋል፡፡ በተሟላ ደረጃ ባይሆንም በዓለም ላይ የሚገኙ ተማሪዎች በኦንላይን ትምህርታቸውን እንደሚከታተሉ የጠቀሱት ፕሬዝዳንቱ የዩኒቨርሲቲው የሁለተኛ እና ሦስተኛ ዲግሪ ተማሪዎች በቁጥርም ትንሽ ስለሆኑ በኦንላይን መረጃ ለማድረስ ምቹ መሆኑን ተናግረዋል፡፡ በቀጣይ ደግሞ ለመጀመሪያ ዲግሪ ተማሪዎችም የኦንላይን ትምህርት የሚሰጥበት ሥርዓት ይዘረጋል ብለዋል፡፡የእንጅባራ ዩኒቨርሲቲ የአስተዳደር እና ልማት ምክትል ፕሬዝዳንት ጋርዳቸው ወርቁ (ዶክተር) ደግሞ ለመጀመሪያ ዲግሪ ተማሪዎች እገዛ የሚያደርጉ ጽሑፎች 90 በመቶ መጠናቀቃቸውን ተናግረዋል፡፡ ተማሪዎች ከቤተሰቦቻቸው ጋር በመሆን ከዩኒቨርሲቲው ዌብ ሳይት፣ ቴሌግራም እና ማኅበራዊ ገጽ በመገናኘት ትምህርት መከታተል መጀመራቸውንም ተናግረዋል፡፡ አሁን ባለው የቴክኖሎጂ አቅርቦት ገጠር ለሚገኙ ተማሪዎች የኦንላይን ትምህርት ለማድረስ እንሚያስቸግር የተናገሩት ዶክተር ጋርዳቸው ‘‘በኦንላይን መረጃ ለማገኘት ለሚቸገሩ ተማሪዎች በፖስታም ጭምር እንዲደርሳቸው ዩኒቨርሲቲው ይሠራል’’ ብለዋል፡፡ የሚነበቡ ጽሑፎችን በተጠቀሱት ዘዴዎች ማገኘት ያልቻሉ ተማሪዎችም ጥቆማ ማድረስ እንደሚገባቸው ምክትል ፕሬዝዳንቱ አሳስበዋል፡፡ተማሪ ማተቤ ሙጬ በእንጅባራ ዩኒቨርሲቲ ትምህርቱን ሲከታተል ነበር፤ አሁን በኮሮና ቫይረስ ወረርሽኝ ምክንያት ወደ ቤተሰቦቹ ሄዷል፡፡ በእንጅባራ ዩኒቨርሲቲ ቴሌግራም ገጽ የተጫነውን የመማሪያ ጽሑፍ ማገኘቱንም ተናግሯል፡፡ ዩኒቨርሲቲው የወሰደው ርምጃ ጥሩ መሆኑን ጠቅሶ መረጃው በቴሌግራም መጫኑን ላላወቁ ተማሪዎች ማሳወቅ እንደሚጠበቅም ተናግሯል፡፡ በገጠር የሞባይል ካርድ እና ሞባይልን ቻርጅ አድርጎ የተጫኑ መርጃዎችን ለማግኘት ያለውን አስቸጋሪ ነባራዊ ሁኔታ ግምት ውስጥ ማስገባት እንደሚገባም ጠቁሟል፡፡ዘጋቢ፡- አዳሙ ሽባባው